CELEX: 32019D1560
Language: el
Date: 2019-09-16 00:00:00
Title: Απόφαση (ΚΕΠΠΑ) 2019/1560 του Συμβουλίου, της 16ης Σεπτεμβρίου 2019, για την τροποποίηση της κοινής θέσης 2008/944/ΚΕΠΠΑ για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού

17.9.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 239/16
               
            
         ΑΠΟΦΑΣΗ (ΚΕΠΠΑ) 2019/1560 ΤΟΥ ΣΥΜΒΟΥΛΙΟΥ
         της 16ης Σεπτεμβρίου 2019
         για την τροποποίηση της κοινής θέσης 2008/944/ΚΕΠΠΑ για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 29,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 8 Δεκεμβρίου 2008, το Συμβούλιο εξέδωσε την κοινή θέση 2008/944/ΚΕΠΠΑ (1), η οποία επικαιροποίησε και αντικατέστησε τον Κώδικα Συμπεριφοράς της Ευρωπαϊκής Ένωσης για τις εξαγωγές όπλων που εγκρίθηκε από το Συμβούλιο στις 8 Ιουνίου 1998.
                  
               
                     (2)
                  
                  
                     Από την έκδοση της κοινής θέσης 2008/944/ΚΕΠΠΑ, ορισμένες εξελίξεις τόσο σε ενωσιακό όσο και σε διεθνές επίπεδο είχαν ως αποτέλεσμα νέες υποχρεώσεις και δεσμεύσεις για τα κράτη μέλη.
                  
               
                     (3)
                  
                  
                     Στις 24 Δεκεμβρίου 2014 τέθηκε σε ισχύ η Συνθήκη για το Εμπόριο Όπλων (ΣΕΟ), η οποία ρυθμίζει το διεθνές εμπόριο συμβατικών όπλων. Όλα τα κράτη μέλη είναι κράτη μέρη της ΣΕΟ. Σκοπός της ΣΕΟ είναι να θεσπίσει τα υψηλότερα δυνατά κοινά διεθνή πρότυπα για τη ρύθμιση ή τη βελτίωση της ρύθμισης του διεθνούς εμπορίου συμβατικών όπλων, να αποτραπεί και να εξαλειφθεί το λαθρεμπόριο συμβατικών όπλων και να αποτραπεί η εκτροπή τους.
                  
               
                     (4)
                  
                  
                     Στις 20 Ιουλίου 2015, το Συμβούλιο ενέκρινε συμπεράσματα για την επανεξέταση της κοινής θέσης 2008/944/ΚΕΠΠΑ και την εφαρμογή της ΣΕΟ, αναθέτοντας στην αρμόδια ομάδα εργασίας την επαναξιολόγηση της εφαρμογής της εν λόγω κοινής θέσης και την εκπλήρωση των στόχων της το 2018.
                  
               
                     (5)
                  
                  
                     Στις 25 Σεπτεμβρίου 2015, η Γενική Συνέλευση των Ηνωμένων Εθνών (ΓΣΗΕ) ενέκρινε το Θεματολόγιο για τη Βιώσιμη Ανάπτυξη 2030, το οποίο περιλαμβάνει, μεταξύ άλλων, τον στόχο της προώθησης ειρηνικών και χωρίς αποκλεισμούς κοινωνιών για την αειφόρο ανάπτυξη.
                  
               
                     (6)
                  
                  
                     Στις 19 Νοεμβρίου 2018, το Συμβούλιο ενέκρινε τη στρατηγική της ΕΕ κατά των παράνομων πυροβόλων όπλων, φορητών όπλων και ελαφρού οπλισμού και των πυρομαχικών τους, η οποία αντικατέστησε τη στρατηγική της ΕΕ για την καταπολέμηση της παράνομης συσσώρευσης και διακίνησης φορητών όπλων και ελαφρού οπλισμού και των πυρομαχικών τους που εγκρίθηκε από το Ευρωπαϊκό Συμβούλιο το 2005. Σκοπός της είναι η καθοδήγηση ολοκληρωμένης, συλλογικής και συντονισμένης ευρωπαϊκής δράσης για την πρόληψη και τον περιορισμό της παράνομης απόκτησης φορητών όπλων και ελαφρού οπλισμού (ΦΟΕΟ) και των πυρομαχικών τους από τρομοκράτες, εγκληματίες και άλλους μη εξουσιοδοτημένους παράγοντες, καθώς και η προώθηση της λογοδοσίας και της ευθύνης όσον αφορά το νόμιμο εμπόριο όπλων.
                  
               
                     (7)
                  
                  
                     Σύμφωνα με το άρθρο 21 παράγραφος 3 δεύτερο εδάφιο της Συνθήκης για την Ευρωπαϊκή Ένωση, η Ένωση οφείλει να μεριμνά για τη συνοχή μεταξύ των διαφόρων τομέων της εξωτερικής της δράσης. Εν προκειμένω, το Συμβούλιο σημειώνει, μεταξύ άλλων, τον κανονισμό (ΕΚ) αριθ. 428/2009 του Συμβουλίου (2) και τους κανονισμούς (ΕΕ) αριθ. 258/2012 (3) και (ΕΕ) 2019/125 του Ευρωπαϊκού Κοινοβουλίου και του Συμβουλίου (4).
                  
               
                     (8)
                  
                  
                     Είναι σκόπιμο να ενισχυθεί η πολιτική της Ένωσης περί ελέγχου των εξαγωγών στρατιωτικής τεχνολογίας και εξοπλισμού μέσω της επικαιροποίησης της κοινής θέσης 2008/944/ΚΕΠΠΑ.
                  
               
                     (9)
                  
                  
                     Επομένως, η κοινή θέση 2008/944/ΚΕΠΠΑ θα πρέπει να τροποποιηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η κοινή θέση 2008/944/ΚΕΠΠΑ τροποποιείται ως εξής:
            
                        1)
                     
                     
                        το άρθρο 1 τροποποιείται ως εξής:
                        
                                    α)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Κάθε κράτος μέλος αξιολογεί τις αιτήσεις που του υποβάλλονται για άδειες εξαγωγής, συμπεριλαμβανομένων εκείνων σχετικά με τις μεταφορές από κυβέρνηση σε κυβέρνηση, ειδών του Κοινού Στρατιωτικού Καταλόγου της ΕΕ που αναφέρεται στο άρθρο 12, κατά περίπτωση, βάσει των κριτηρίων του άρθρου 2.»,
                                    
                                 
                              
                                    β)
                                 
                                 
                                    παρεμβάλλεται η ακόλουθη παράγραφος:
                                    
                                       «1α.   Εφόσον ανακύψουν νέες σχετικές πληροφορίες, κάθε κράτος μέλος ενθαρρύνεται να επαναξιολογήσει τις άδειες εξαγωγής ειδών του Κοινού Στρατιωτικού Καταλόγου της ΕΕ μετά τη χορήγησή τους.»,
                                    
                                 
                              
                  
                        2)
                     
                     
                        στο άρθρο 2, η παράγραφος 1 τροποποιείται ως εξής:
                        
                                    α)
                                 
                                 
                                    το πρώτο εδάφιο αντικαθίσταται από το ακόλουθο κείμενο:
                                    
                                       «1.   Πρώτο κριτήριο: ο σεβασμός των διεθνών υποχρεώσεων και δεσμεύσεων των κρατών μελών και ιδίως των κυρώσεων που θεσπίζει το Συμβούλιο Ασφαλείας του ΟΗΕ ή η Ευρωπαϊκή Ένωση, των συμφωνιών αποτροπής της διάδοσης και άλλων συμφωνιών, καθώς και άλλων διεθνών υποχρεώσεων και δεσμεύσεων.»,
                                    
                                 
                              
                                    β)
                                 
                                 
                                    το δεύτερο εδάφιο τροποποιείται ως εξής:
                                    
                                                i)
                                             
                                             
                                                παρεμβάλλονται τα ακόλουθα στοιχεία:
                                                
                                                            «βα)
                                                         
                                                         
                                                            τις διεθνείς υποχρεώσεις των κρατών μελών δυνάμει της σύμβασης για Ορισμένα Συμβατικά Όπλα και των σχετικών προσαρτημένων σε αυτήν πρωτοκόλλων,
                                                         
                                                      
                                                            ββ)
                                                         
                                                         
                                                            τις διεθνείς υποχρεώσεις των κρατών μελών δυνάμει της Συνθήκης για το Εμπόριο Όπλων,»,
                                                         
                                                      
                                          
                                                ii)
                                             
                                             
                                                το στοιχείο γ αντικαθίσταται από το ακόλουθο κείμενο:
                                                
                                                            «γ)
                                                         
                                                         
                                                            τις διεθνείς υποχρεώσεις των κρατών μελών δυνάμει της σύμβασης για την απαγόρευση της χρήσης, της αποθήκευσης, της παραγωγής και της διακίνησης ναρκών κατά προσωπικού και για την καταστροφή τους (σύμβαση της Οττάβα),»,
                                                         
                                                      
                                          
                                                iii)
                                             
                                             
                                                παρεμβάλλεται το ακόλουθο στοιχείο;
                                                
                                                            «γα)
                                                         
                                                         
                                                            τις δεσμεύσεις των κρατών μελών δυνάμει του προγράμματος δράσης για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις μορφές,»,
                                                         
                                                      
                                          
                              
                  
                        3)
                     
                     
                        το άρθρο 6 αντικαθίσταται από το ακόλουθο κείμενο:
                        
                           «Άρθρο 6
                           Με την επιφύλαξη του κανονισμού (ΕΚ) αριθ. 428/2009 του Συμβουλίου (*1), τα κριτήρια του άρθρου 2 της παρούσας κοινής θέσης και η διαδικασία διαβούλευσης που προβλέπεται στο άρθρο 4 πρέπει επίσης να ισχύουν στα κράτη μέλη για τα αγαθά και τις τεχνολογίες διπλής χρήσης όπως προσδιορίζονται στο παράρτημα I του κανονισμού (ΕΚ) αριθ. 428/2009, όταν υπάρχουν βάσιμες υπόνοιες ότι ο τελικός χρήστης αυτών των αγαθών και τεχνολογιών θα είναι οι ένοπλες δυνάμεις ή οι δυνάμεις εσωτερικής ασφάλειας ή παρόμοιοι φορείς στην αποδέκτρια χώρα. Στην παρούσα κοινή θέση, οι αναφορές στη στρατιωτική τεχνολογία ή τον εξοπλισμό θεωρείται ότι περιλαμβάνουν και τα αγαθά και τις τεχνολογίες διπλής χρήσης.
                        
                        
                           (*1)  Κανονισμός (ΕΚ) αριθ. 428/2009 του Συμβουλίου, της 5ης Μαΐου 2009, περί κοινοτικού συστήματος ελέγχου των εξαγωγών της μεταφοράς, της μεσιτείας και της διαμετακόμισης ειδών διπλής χρήσης (ΕΕ L 134 της 29.5.2009, σ. 1).»,"
                        
                     
                  
                        4)
                     
                     
                        το άρθρο 7 αντικαθίσταται από το ακόλουθο κείμενο:
                        
                           «Άρθρο 7
                           Προκειμένου να καταστεί όσο το δυνατόν αποτελεσματικότερη η παρούσα κοινή θέση, τα κράτη μέλη εργάζονται στα πλαίσια της ΚΕΠΠΑ για να ενισχύσουν τη συνεργασία τους και να προαγάγουν τη σύγκλισή τους στον τομέα των εξαγωγών στρατιωτικής τεχνολογίας και εξοπλισμού, μεταξύ άλλων ανταλλάσσοντας σχετικές πληροφορίες, περιλαμβανομένων των πληροφοριών που αφορούν τις γνωστοποιήσεις άρνησης και τις πολιτικές εξαγωγών όπλων, καθώς και προσδιορίζοντας πιθανά μέτρα για την περαιτέρω αύξηση της σύγκλισης.»,
                        
                     
                  
                        5)
                     
                     
                        το άρθρο 8 αντικαθίσταται από το ακόλουθο κείμενο:
                        
                           «Άρθρο 8
                           
                              1.   Έως την 30ή Ιουνίου κάθε έτους, κάθε κράτος μέλος υποβάλλει στην Ευρωπαϊκή Υπηρεσία Εξωτερικής Δράσης πληροφορίες για το προηγούμενο ημερολογιακό έτος σχετικά με τις εξαγωγές στρατιωτικής τεχνολογίας και εξοπλισμού που πραγματοποιεί και με την εφαρμογή της παρούσας κοινής θέσης.
                           
                           
                              2.   Ετήσια έκθεση της ΕΕ, βασισμένη στις συμβολές όλων των κρατών μελών, υποβάλλεται στο Συμβούλιο προς έγκριση και διατίθεται στο κοινό υπό τη μορφή αναλυτικής έκθεσης και διαδικτυακής βάσης δεδομένων με δυνατότητα αναζήτησης στον ιστότοπο της Ευρωπαϊκής Υπηρεσίας Εξωτερικής Δράσης.
                           
                           
                              3.   Επιπλέον, κάθε κράτος μέλος που εξάγει τεχνολογία ή εξοπλισμό αναγραφόμενο στον Κοινό Στρατιωτικό Κατάλογο της ΕΕ δημοσιεύει εθνική έκθεση των εξαγωγών στρατιωτικής τεχνολογίας και εξοπλισμού που πραγματοποιεί, το περιεχόμενο της οποίας είναι σύμφωνο με την εθνική νομοθεσία, ανάλογα με την περίπτωση.»,
                           
                        
                     
                  
                        6)
                     
                     
                        το άρθρο 13 αντικαθίσταται από το ακόλουθο κείμενο:
                        
                           «Άρθρο 13
                           Οι οδηγίες χρήσης για την παρούσα κοινή θέση, οι οποίες επανεξετάζονται τακτικά, χρησιμεύουν ως κατευθυντήριες γραμμές για την εφαρμογή της παρούσας κοινής θέσης.»,
                        
                     
                  
                        7)
                     
                     
                        το άρθρο 15 αντικαθίσταται από το ακόλουθο κείμενο:
                        
                           «Άρθρο 15
                           Η παρούσα κοινή θέση επανεξετάζεται πέντε έτη μετά την ημερομηνία της έκδοσης της απόφασης (ΚΕΠΠΑ) 2019/1560 του Συμβουλίου (*2).
                        
                        
                           (*2)  Απόφαση (ΚΕΠΠΑ) 2019/1560 του Συμβουλίου, της 16ης Σεπτεμβρίου 2019, για την τροποποίηση της κοινής θέσης 2008/944/ΚΕΠΠΑ για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (ΕΕ L 239 της 17.9.2019, σ. 16).»."
                        
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 16 Σεπτεμβρίου 2019.
            
               
                  Για το Συμβούλιο
               
               
                  Η Πρόεδρος
               
               T. TUPPURAINEN
            
         
         
            (1)  Κοινή θέση 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (ΕΕ L 335 της 13.12.2008, σ. 99).
         
            (2)  Κανονισμός (ΕΚ) αριθ. 428/2009 του Συμβουλίου, της 5ης Μαΐου 2009, περί κοινοτικού συστήματος ελέγχου των εξαγωγών της μεταφοράς, της μεσιτείας και της διαμετακόμισης ειδών διπλής χρήσης (ΕΕ L 134 της 29.5.2009, σ. 1).
         
            (3)  Κανονισμός (ΕΕ) αριθ. 258/2012 του Ευρωπαϊκού Κοινοβουλίου και του Συμβουλίου, της 14ης Μαρτίου 2012, για την εφαρμογή του άρθρου 10 του πρωτοκόλλου των Ηνωμένων Εθνών σχετικά με την καταπολέμηση της παράνομης κατασκευής και διακίνησης πυροβόλων όπλων, των εξαρτημάτων τους, των μερών τους και των πυρομαχικών, το οποίο επισυνάπτεται στη σύμβαση των Ηνωμένων Εθνών για την καταπολέμηση του διεθνούς οργανωμένου εγκλήματος («πρωτόκολλο των ΗΕ για τα πυροβόλα όπλα»), και για τη θέσπιση άδειας εξαγωγής, μέτρων εισαγωγής και διαμετακόμισης για πυροβόλα όπλα, μέρη και εξαρτήματά τους και πυρομαχικά (ΕΕ L 94 της 30.3.2012, σ. 1).
         
            (4)  Κανονισμός (ΕΕ) 2019/125 του Ευρωπαϊκού Κοινοβουλίου και του Συμβουλίου, της 16ης Ιανουαρίου 2019, για το εμπόριο ορισμένων αντικειμένων δυναμένων να χρησιμοποιηθούν για τη θανατική ποινή, για βασανιστήρια ή άλλη σκληρή, απάνθρωπη ή ταπεινωτική μεταχείριση ή τιμωρία (ΕΕ L 30 της 31.1.2019, σ. 1).